Einar Ellermaa

Einar Ellermaa (sündinud 1. jaanuaril 1960 Paides) on eesti ajakirjanik ja kirjanik.

Haridus
Ta on õppinud Kaiu 8-klassilises koolis (1967–1973) ja Tallinna Spordiinternaatkoolis keskmaajooksu eriala (1973–1977). Ta on lõpetanud Paide 3. Keskkooli 1978. aastal ja Tartu Riikliku Ülikooli eesti filoloogia erialal 1983. aastal ning töötanud riikliku suunamisega Kose Kutsekeskkoolis eesti keele õpetajana (1983–1989).

Tegevus ajakirjanikuna
Ajakirjanduslikku tegevust alustas Einar Ellermaa ajakirjale Noorus artikleid ja artiklisarju kirjutades. 

Seejärel on ta töötanud paljudes ajakirjandusväljaannetes: ajalehtedes Spordileht (1986–1989, toimetaja), Esmaspäev (1989–1994, peatoimetaja) ja Post (1994–1996, tegevtoimetaja), seejärel seltskonnaajakirjades Kroonika (1996–1998, algul toimetaja, siis peatoimetaja ja lõpuks tegevtoimetaja) ning Seltskond (1998–2001, tegevtoimetaja). 

Pikka aega (2001–2012) oli ta teleajakirja Nädal peatoimetaja. 

Aastatel 2012–2014 oli Einar Ellermaa vabakutseline ja keskendus raamatute kirjutamisele. Sel perioodil valmisid teosed "Kaika Laine inimesed", "Estonia inimesed" (koos Inge Pitsneriga) ja "Eesti armukesed". 

2014. aastal toimetas ta ajakirja Elukiri. Alates 2014. aasta detsembrist töötas Delfi veeblilehe Elutark.ee toimetajana, sellele lisaks on kirjutanud alates 2015. aastast arvamuslugusid Õhtulehele. Oktoobrist 2018 kuni juulini 2021 oli ta Ekspress Meedia erilahenduste osakonna toimetaja.

Teoseid
 2013 – Kaika Laine inimesed : naisest, kes suutis lugeda eluraamatuid / Einar Ellermaa & Inge Pitsner. Tallinn: Pilgrim 2013 – kaasautor
 2013 – Stephen Hawking: aheldamata mõtted / Kitty Ferguson. Tõlkijad: Ulla Väljaste, Einar Ellermaa, Kaupo Palo. Tallinn: Ajakirjade Kirjastus 2013 – kaastõlkija
 2013 – Elu / Keith Richards koos James Foxiga. Tõlkija Lisett Luik; toimetajad Piret Lilleväli ja Einar Ellermaa. Tallinn: Ajakirjade Kirjastus 2013 – kaastoimetaja
 2014 – Eesti armukesed / Einar Ellermaa. Habaja (Harjumaa): Kentaur 2014 – autor
 2014 – Estonia inimesed : 20 aastat pärast laevahukku / Einar Ellermaa, Inge Pitsner. Tallinn: Pilgrim 2014 – kaasautor 
 2015 – Estonian ihmiset : 20 vuotta onnettomuuden jälkeen / Einar Ellermaa, Inge Pitsner. Tallinn: Pilgrim 2015 (soome keeles, tõlkija Sanna Immanen) – kaasautor
 2015 – Människorna som berördes AV M/S Estonia : 20 år efter förlisningen / Einar Ellermaa, Inge Pitsner. Tallinn: Pilgrim 2015 (rootsi keeles, tõlkija Loole Hagberg) – kaasautor
 2015 – Meie kõigi lapsed : SOS Lasteküla väikeste ja suurte lood / koostajad: Ursula Zimmermann, Kairi Oja, Inge Pitsner ja Einar Ellermaa. Tallinn: Pilgrim 2015 – kaaskoostaja
 2016 – Suvi vanaema juures / Elo ja Einar Ellermaa. Tallinn: Pilgrim 2016 – kaasautor
 2017 – Südamega südamest : südamekirurgi poole sajandi töö kogemus / autor Toomas Sulling, toimetaja Einar Ellermaa. Tallinn: Pilgrim 2017 – toimetaja
 2019 – Ülestõus : Rein Mets, Elu Sõna ja 1980ndad / Einar Ellermaa. Tallinn: Tammerraamat 2019 – autor
 2019 – Baruto: rääkimata lood. Einar Ellermaa, Inge Pitsner. Tallinn; Pilgrim 2019 – kaasautor

Sport
Tallinna Spordiinternaatkoolis õppides kujunes Ellermaa põhialaks 3000 meetri takistusjooks. Võistlustel osalemine piirdus aga peamiselt koolipõlvega, 16-aastaselt tuli 3000 meetri krossijooksus Eesti meistrivõistlustel teiseks ja Paide rajooni meistriks.

Muu
2016. aastal ilmunud lasteraamatu "Suvi vanaema juures" kirjutas ta koos teleajakirjanikust tütre Elo Ellermaaga. Raamat võitis kirjanduskonkursi "BestSeller 2015" lastekirjanduse kategoorias kolmanda koha.

Ta on näitlejana teinud kaasa televisiooni kriminaalsarja "Lõks" kolmes osas.

Isiklikku
Ajakirjanik Elo Ellermaa on tema tütar.

Viited

Välislingid
 Sandra Jõgeva. Patuse pühamehe uskumatu elu. Eesti Ekspress / Areen, 9. oktoober 2019

Eesti ajakirjanikud
Tartu Ülikooli filoloogiateaduskonna vilistlased
Sündinud 1960